Vliegtuie laat waai tussen Jhb en Kaap - Sakenuus - Republikein
Wednesday, July 17th, 23:43:34
Vliegtuie laat waai tussen Jhb en Kaap
05 April 2019 | Sakenuus
Die vlugroete tussen Johannesburg en Kaapstad is een van die tien besigste binnelandse roetes wêreldwyd.
Dít blyk uit die verslag van die maatskappy OAG wat lugdienste en lughawens se inligting ontleed. Die maatskappy het sy verslag vir 2019 bekend gemaak oor die wêreld se besigste vlugroetes.
Daar is jaarliks 33 708 vlugte tussen Johannesburg en Kaapstad, lui die verslag. Dit is die 10de besigste binnelandse roete op ’n lys van 20 roetes in 13 verskillende lande op elke vasteland behalwe Europa, berig Businesstech.
Die besigste binnelandse roete is van die Jeju-eiland in Suid-Korea na die hoofstad, Seoul. Sewe lugdienste sorg vir meer as 200 vlugte per dag.
In Afrika is die derde besigste roete tussen Johannesburg en Kaapstad met 22 357 vlugte per jaar deur vyf lugdienste.
Die besigste internasionale roete is van Kuala Lumpur in Maleisië na Singapoer met meer as 30 000 vlugte per jaar deur agt lugdienste. Dit is gemiddeld 82 vlugte per dag, berig Traveller24.
Daar is daagliks meer as 100 000 vlugte wêreldwyd.
Sewe van die toptien- besigste langafstandroetes eindig in Amerika. Die besigste roete is tussen New York (JFK) en San Francisco (SFO) en kort op sy hakke is die roete tussen New York (JFK) en Londen se Heathrow-lughawe. – Netwerk24